## Medi Ambient realitza 4.600 anàlisis al llarg de la temporada per a garantir la qualitat de les aigües de bany de la Comunitat Valenciana

*** Vicente Martínez Mus destaca que “el nostre objectiu és que es puga gaudir d’un estiu segur, i treballem incansablement per a mantindre l’excel·lència en les nostres platges”**

La Conselleria de Medi Ambient, Infraestructures i Territori garantix la seguretat i la qualitat de les aigües de bany de la Comunitat Valenciana gràcies a un rigorós sistema de control que s’està duent a terme estos mesos.

Així ho ha remarcat el conseller de Medi Ambient, Vicente Martínez Mus, que ha destacat que “el nostre objectiu és que es puga gaudir d’un estiu segur, i treballem incansablement per a mantindre l’excel·lència que ens caracteritza en les nostres platges”. Ha afegit que tot això “és fonamental per a mantindre la confiança dels visitants”.

Al llarg de la temporada, s’han realitzat més de 4.600 anàlisis microbiològiques. “És un treball constant i meticulós per a assegurar que les nostres aigües complixen els estàndards de qualitat més exigents”, ha indicat el conseller.

Martínez Mus ha explicat que els tècnics de la Conselleria realitzen un monitoratge exhaustiu de 250 platges i 15 zones de bany continentals (rius, paratges o piscines fluvials). “Este protocol de control, àgil i eficient, ens permet detectar qualsevol anomalia i actuar immediatament”, ha puntualitzat.

D’esta manera, els resultats es reben en tan sols 24 hores, la qual cosa permet reaccionar immediatament. En cas de detectar-se un problema de qualitat de l’aigua, s’activa un mecanisme d’emergència per a realitzar una nova anàlisi i prendre les mesures necessàries.

Actualment no tenim cap platja tancada al bany en la Comunitat Valenciana, encara que es manté la recomanació de prohibició al bany en zones de costa de Meliana i Alboraia, que no estan censades com a zones de bany oficials i a on desemboquen séquies que presenten uns nivells de contaminació que no resulten aptes i, per tant, poden afectar la qualitat de les aigües pròximes.

Fecha: 22/08/2025